Voľby do Slovenskej národnej rady v roku 1990

Voľby do Slovenskej národnej rady v roku 1990 sa konali súčasne s voľbami do Federálneho zhromaždenia (a voľbami do Českej národnej rady v roku 1990 v Česku) v dňoch 8. júna – 9. júna 1990. 

Do voličských zoznamov bolo zapísaných 3 622 000 voličov, hlasy odovzdalo vyše 3 455 000 voličov (95,39 %), z toho bolo platných 3 377 726 hlasov (97,85 %). Prepadlo 256 746 (7.60 %) platných hlasov.

Zo 16 kandidujúcich subjektov splnilo podmienky zaručujúce vstup do Slovenskej národnej rady 7 politických subjektov, pretože volebné kvórum pre tieto voľby predstavovalo 3 %. V druhom skrutíniu bolo prerozdelených až dvanásť mandátov.

 Predvolebná kampaň 
Šlo o prvé slobodné voľby v krajine od roku 1946, komentátori označovali volebnú kampaň za amatérsku a nedomyslenú. Strany stavali kampaň na heslách na plagátoch a pozývali ľudí na volebné mítingy, avšak programovo si bolo mnohé strany veľmi podobné a v mesiacoch pred voľbami chýbali početnejšie predvolebné diskusie. Kandidovalo spolu 21 politických strán, no ich volebné programy boli takmer identické. Politológ Oskar Krejčí videl odlišnosti v rozsahu, jazyku a štýle avšak nie v hlavných programových tézach. Na Slovensku sa za favorita volieb považovalo KDH, za najväčší ideologický súboj sa považoval stret medzi VPN a KSS. Program smerujúci k nezávislosti Slovenska od Česko-Slovenska mala SNS.

Prognostik Miloš Zeman odhadoval, že ak by Komunistická strana Československa získala vo voľbách 30 % hlasov, viedlo by to v priebehu dvoch rokov k zániku demokracie a opätovnému nastoleniu komunistického režimu.

 Priebeh volieb 
Voľby sa začali v piatok 8. júna 1990 o 14:00. Väčšina voličov prišla odvoliť už v piatok. V sobotu boli volebné miestnosti otvorené od 7:00. Prvé odhady výsledkov sa objavili v televíznom programe Ako sme volili v sobotu o 14:30. Pri voľbách bolo prítomných tiež 80 zahraničných pozorovateľov, najväčšia časť z nich z Kongresu USA.

V novinách sa definitívne výsledky volieb objavili 12. júna 1990.

 Výsledky volieb do Slovenskej národnej rady 
náhľad|300px|Mandáty v SNR po voľbách 1990

 Politická strana Počethlasov Pomerk počtuplatnýchhlasov Početkresiel Pomerv parlamente Verejnosť proti násiliu (VPN) 991 285 29,35 % 48 32,00 % Kresťanskodemokratické hnutie (KDH) 648 782 19,21 % 31 20,67 % Slovenská národná strana (SNS) 470 984 13,94 % 22 14,67 % Komunistická strana Slovenska (KSS) 450 855 13,35 % 22 14,67 % Spolužitie - Maďarské kresťanskodemokratické hnutie (ESWMK) 292 636 8,66 % 14 9,33 % Demokratická strana (DS) 148 567 4,40 % 7 4,67 % Strana zelených (SZ) 117 871 3,49 % 6 4,00 % Spojenectvo poľnohospodárov a vidieka (SPV) 85 060 2,52 % 0 0 % Sociálna demokracia (SD) 61 401 1,82 % 0 0 % Strana slobody (SSL) 60 041 1,78 % 0 0 % Demokratická únia Rómov Slovenska (DÚRS) 24 797 0,73 % 0 0 % Hnutie československého porozumenia (HČP) 13 417 0,40 % 0 0 % Všeľudová demokratická strana a Združenie pre republiku (VDSRS) 7 023 0,21 % 0 0 % Slobodný blok (SB) 3 326 0,10 % 0 0 % Československá strana socialistická (ČSS)1 1660,03 %00 % Československé demokratické fórum (ČSDF) 515 0,02 % 0 0 %

 Vedenie Slovenskej národnej rady 9. obdobia 
Na ustanovujúcej schôdzi SNR 26. júna 1990 sa zišlo 147 zo 150 zvolených poslancov (z nich 1/5 pôsobila v SNR už v predchádzajúcom období), ktorí do rúk predsedu SNR Rudolfa Schustera zložili poslanecký sľub.

Za predsedu Slovenskej národnej rady bol v tajnom hlasovaní zvolený 
 František Mikloško (VPN). 

Za prvého podpredsedu SNR bol taktiež na 1. schôdzi SNR zvolený
 Ján Čarnogurský (KDH) 
a za podpredsedov SNR zvolili poslanci SNR
 Jána Klepáča (KDH), 
 Lászlóa Nagya (VPN-MNI), 
 Milana Zemka (VPN), 
 Oľgu Keltošovú (DS). 

Členmi Predsedníctva SNR sa stali aj zvolení predsedovia výborov SNR:
 Mandátový a imunitný výbor SNR - Kveta Kondášová (KDH)
 Ústavno-právny výbor SNR - Milan Sečánsky (VPN)
 Národohospodársky a rozpočtový výbor SNR - Ivan Ľupták (VPN)
 Výbor SNR pre obchod a služby - Radomír Žingor (VPN)
 Výbor SNR pre štátnu správu a územnú samosprávu - Vladimír Sládek (VPN)
 Výbor SNR pre národnostnosti, etnické skupiny a ľudské práva - Ivan Brndiar (DS)
 Branno-bezpečnostný výbor SNR - František Javorský (KDH)
 Výbor SNR pre životné prostredie - Mikuláš Huba, nezávislý poslanec za (SZ)
 Výbor SNR pre sociálnu politiku, zdravotníctvo a sociálne vzťahy - Peter Tatár (VPN)
 Výbor SNR pre vzdelanie, kultúru, vedu a šport - Anton Hykisch (KDH)
 Zahraničný výbor SNR - Vladimír Kmeť (KDH)

Ďalšími členmi Predsedníctva SNR boli na 1. schôdzi SNR zvolení: 
 Marián Andel (SNS), 
 Miroslav Kusý (VPN) 
 Rezso Szabó (MKDH-Spolužitie). 

Na 2. schôdzi SNR 29. júna 1990 bol za člena Predsedníctva SNR zvolený aj 
 Milan Ftáčnik za KSS.

Po voľbách do SNR 29. júna podala demisiu vláda Milana Čiča a Predsedníctvo SNR na návrh Slovenskej rady VPN poverilo zostavením novej vlády SR Vladimíra Mečiara.
VPN, KDH a DS, disponujúce v SNR 86 mandátmi, utvorili vládnu koalíciu, SNS spolu s KSS a koalíciou Spolužitie-Maďarské kresťanskodemokratické hnutie zostali v opozícii. 
Predsedníctvo SNR vymenovalo novú vládu 27. júna 1990.

 Zoznam zvolených poslancov 
Zoznam poslancov SNR (1990 - 1992)

 Referencie 

 Pozri aj 

 Voľby do Federálneho zhromaždenia v Česko-Slovensku v roku 1990
 Voľby do Českej národnej rady v roku 1990

 Externé odkazy 
 oficiálne výsledky volieb na stránke Štatistického úradu SR, zdroj ŠÚ SR

Kategória:Voľby na Slovensku
Kategória:1990 na Slovensku
Kategória:Voľby 1990